Diari Oficial de la Generalitat Valenciana


Sumari del DOGV 2245, del 14-04-1994 (1994/831119)

ORDRE de 25 de març de 1994, de la Conselleria de Cultura, per la qual es convoca la concessió d'ajudes destinades a la realització de programes relacionats amb els fins de l'Institut Valencià de la Dona.
------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/25/(2)/dof/vci/html**

### Dades del document

Número de DOGV
:   2245

Data del DOGV
:   14-04-1994

Secció del DOGV
:   DISPOSICIONS GENERALS

Número del document
:   1994/831119


Data del document
:   25-03-1994

Organisme emissor
:   Conselleria de Cultura

Tipus de document
:   Ordre

ORDRE de 25 de març de 1994, de la Conselleria de Cultura, per la qual es convoca la concessió d'ajudes destinades a la realització de programes relacionats amb els fins de l'Institut Valencià de la Dona. [94/2162]  
Un dels fins prioritaris de l'Institut Valencià de la Dona de la Conselleria de Cultura és el «foment d'activitats realitzades per associacions de dones que desenvolupen els objectius prioritaris del Pla d'Igualtat d'Oportunitats», atesa l'escassa participació de la dona en tots els àmbits de la vida social, econòmica i cultural.  
Per a dur a terme aquest objectiu, cal que les institucions públiques presten les ajudes econòmiques necessàries que garantesquen la seua continuïtat i impulsen el seu desplegament.  
Per això, fent ús de les atribucions concedides per l'article 35 de la Llei 5/1983, de la Generalitat Valenciana, de 30 de desembre, a proposta de l'Institut Valencià de la Dona,  
ORDENE:  
Primer  
La Conselleria de Cultura, a proposta de l'Institut Valencià de la Dona, i dins dels límits que determinen els crèdits aprovats en el seu pressupost, convoca ajudes destinades a finançar projectes relacionats amb els fins de l'Institut Valencià de la Dona, realitzats durant l'exercici de 1994.  
Segon  
El finançament dels projectes es farà a càrrec de la línia de subvenció 4.01/000/94, del programa 323.10 del vigent pressupost de despeses per a 1994, de la Conselleria de Cultura, per un import màxim global de quinze milions (82.951.700) de pessetes.  
Tercer  
Aprovar les bases per les quals es regirà aquesta convocatòria, incloses com a annex I en aquesta ordre.  
DISPOSICIONS FINALS  
Primera  
Contra aquesta ordre, que posa fi a la via administrativa, es podrà interposar un recurs contenciós administratiu, en el termini de dos mesos, comptats a partir de la seua publicació, davant la sala contenciosa administrativa del Tribunal Superior de Justícia de la Comunitat Valenciana.  
Cal comunicar prèviament la interposició del recurs a la Conselleria de Cultura, d'acord amb l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Segona  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.  
València, 25 de març de 1994  
La consellera de Cultura,  
PILAR PEDRAZA MARTíNEZ  
ANNEX I  
Bases  
Primera. Objecte de la convocatòria  
Aquesta convocatòria té per finalitat enfortir el moviment associatiu de dones que facen activitats que estiguen d'acord amb els fins propis de l'IVD.  
Segona. Beneficiàries  
Podran optar a aquestes ajudes les associacions de dones legalment reconegudes que no tinguen finalitat lucrativa i les activitats de les quals tinguen lloc en l'àmbit de la Comunitat Valenciana.  
Tercera. Activitats subvencionades  
Seran programes subvencionables els que incloguen la realització d'activitats del moviment associatiu de dones relacionats amb els fins propis de l'Institut Valencià de la Dona, en especial:  
1. Activitats programades per les associacions en relació amb l'educació, la cultura i la formació de les dones en general.  
2. Activitats dirigides a augmentar el nivell d'informació i educació sanitària de la població femenina i altres actuacions relacionades amb la salut i la problemàtica específica de les dones.  
3. Activitats dirigides a proporcionar a les dones nivells formatius suficients i a l'actualització de coneixements adquirits, que els facilite l'accés al mercat de treball o a la reinserció laboral.  
Les subvencions seran destinades a finançar despeses derivades de la realització de les activitats, sense que puga entendre's subvencionables les despeses corrents i el manteniment de les associacions (llum, aigua, lloguer de locals), ni l'adquisició de material inventariable.  
Quarta. Forma de concessió de les ajudes  
Per la naturalesa i la finalitat de la subvenció, la concessió es realitzarà per concurs. A aquest efecte, la proposta de concessió de la subvenció i de la seua quantia serà realitzada, a l'òrgan que la concedeix, per una comissió d'avaluació que tindrà la següent composició:  
- La directora de l'Institut Valencià de la Dona, o persona en qui delegue.  
- Dos membres del Consell Assessor, designats per la consellera de Cultura, a proposta de la directora de l'Institut Valencià de la Dona.  
- Una persona de l'Institut Valencià de la Dona, que actuarà com a secretària de la comissió amb veu i vot, designada per la directora de l'Institut.  
- Una representant de l'Institut Valencià de la Dona de Castelló i una altra d'Alacant, designades per la consellera a proposta de la directora de l'Institut Valencià de la Dona.  
- Una representant de la Conselleria de Cultura, designada per la consellera, a proposta del secretari general.  
Cinquena. Resolució de l'expedient  
La comissió d'avaluació que estableix la base quarta d'aquesta ordre, realitzarà la valoració dels projectes presentats i la proposta d'assignació de quantitat subvencionada, d'acord amb els següents criteris:  
1. La qualitat i envergadura del programa a realitzar per l'associació sol·licitant d'acord amb la base tercera d'aquesta ordre: valoració de fins a 10 punts.  
2. àmbit territorial del projecte presentat pel següent ordre decreixent: local, provincial, autonòmic: valoració de fins a 5 punts.  
3. Associacions de recent creació: valoració de fins a 5 punts.  
Finalitzats els treballs de la comissió, s'elevarà una proposta de resolució a la consellera de Cultura, la qual concedirà o denegarà les subvencions sol·licitades.  
El termini de resolució de l'expedient administratiu serà de tres mesos; transcorregut aquest sense que hi haja resolució expressa s'entendran denegades les sol·licituds presentades, sense perjudici del que posteriorment puga disposar la resolució expressa.  
Sisena. Quantia de la subvenció  
La quantia màxima de la subvenció per associació serà de cinc-centes mil (500.000) pessetes, sense que en cap cas l'import de la subvenció puga superar el cost total de l'activitat que ha de realitzar el beneficiari. L'òrgan competent per a resoldre podrà procedir al prorrateig entre les beneficiàries de la subvenció de l'import sol·licitat per cada una.  
Setena. Termini i lloc de presentació de les instàncies  
El termini de presentació de sol·licituds serà de 30 dies naturals comptats a partir de la publicació d'aquesta ordre en el Diari Oficial de la Generalitat Valenciana, i es podran presentar en la seu de l'Institut Valencià de la Dona, carrer de Náquera, 9, de València; carrer de García Andreu, 12, d'Alacant; carrer de l'Ensenyament, 10, de Castelló, i també als centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans que preveu l'article 38 de la Llei de Règim Jurídic de les Administracions Públiques i del Procediment Administratiu Comú.  
Vuitena. Documentació  
Les sol·licituds de subvenció s'hauran de presentar firmades pel president o presidenta de l'associació, segons el model de l'annex II, i amb els següents documents:  
1. Fotocòpia del DNI de la persona que firma la instància.  
2. Fotocòpia del CIF de l'associació.  
3. Fotocòpia de la inscripció en el Registre Nacional d'Associacions, quan es tracte d'associacions d'àmbit nacional, o del Registre d'Associacions de la Generalitat Valenciana, quan es tracte d'associacions d'àmbit autonòmic.  
4. Còpia dels estatuts socials de l'entitat, degudament visats pel registre d'associacions corresponent.  
5. Certificat expedit per la secretària de l'associació on consten:  
a) El nombre d'associades de l'entitat.  
b) Pressupost anual aprovat per l'assemblea general de l'associació, detallant partida d'ingressos i partida de despeses.  
6. Projecte d'activitats de l'associació on consten els següents extrems:  
- Descripció de la població beneficiària de les activitats del programa.  
- Objectius del programa presentat.  
- Descripció de les activitats, amb el cost econòmic i el calendari de cada una.  
- Indicadors de valoració del programa.  
7. Cal adjuntar a la sol·licitud un certificat de l'entitat bancària en què es farà constar el número de compte i el titular, que haurà de coincidir amb el beneficiari de la subvenció.  
Dels documents que es presenten fotocòpies, se n'haurà d'adjuntar l'original, per a confrontar-lo.  
Novena. Obligacions dels beneficiaris  
Les associacions beneficiàries de les subvencions estaran obligades a:  
1. Executar el projecte subvencionat durant l'any 1994.  
2. Acreditar davant l'Institut Valencià de la Dona, la realització de les activitats subvencionades d'acord amb la base cinquena d'aquest annex.  
3. Admetre en tot moment, la verificació per part de l'Institut Valencià de la Dona, a través del seu programa de seguiment de les activitats que s'han de realitzar.  
4. Comunicar a l'Institut Valencià de la Dona l'obtenció de subvencions o ajudes que els haja concedit qualsevol altra administració o ens públic per a la mateixa finalitat.  
5. Sol·licitar per escrit a l'Institut Valencià de la Dona qualsevol variació que calga fer en el projecte subvencionat, que haurà de ser autoritzada.  
6. La submissió a les actuacions de control financer que corresponen a la Intervenció General, en relació amb les subvencions concedides.  
Deu  
Els beneficiaris de les subvencions hauran d'acreditar, prèviament al cobrament d'aquestes, que es troben al corrent de les seues obligacions tributàries i de la Seguretat Social, segons l'Ordre de 7 de gener de 1991, de la Conselleria d'Economia i Hisenda (DOGV núm. 1477, de 5 de febrer).  
Onze. Documentació econòmica  
A l'efecte del pagament de l'ajuda concedida, s'haurà de presentar dins del mes següent a l'acabament de cada activitat, la documentació següent:  
Compte justificatiu de la despesa total efectuada per l'associació, que contindrà:  
- Certificat del secretari o secretària de l'entitat amb el vist-i-plau del president o presidenta, indicatiu de la quantia de les despeses ocasionades per l'activitat subvencionada.  
- Factures en original i còpia de les despeses directament ocasionades per l'activitat subvencionada. Aquestes factures hauran d'expressar totes les dades formals que exigeix per a la seua expedició l'article 3 del Reial Decret 2402/1985, de 18 de desembre (BOE núm. 32, 30.12.85). En la presentació es comprovaran les còpies i es tornaran els originals.  
- Memòria explicativa de la realització de les activitats subvencionades, amb l'avaluació dels resultats obtinguts, firmada pel president o presidenta de l'entitat.  
Acabat el termini de presentació de la documentació sense que s'haja realitzat aquesta, es perdrà tot el dret a l'ajuda concedida.  
Dotze. Reintegrament de la subvenció  
Es revocarà la subvenció concedida i es farà el reintegrament de les quantitats percebudes pel beneficiari, amb pagament de l'interés de demora des del moment del pagament de la subvenció, d'acord amb l'article 47.9 del text refós de la Llei d'Hisenda Pública de la Generalitat Valenciana, en els casos següents:  
a) Incompliment de l'obligació de justificar.  
b) Obtenció de la subvenció sense posseir les condicions requerides.  
c) Incompliment de la finalitat per a la qual es va concedir la subvenció.  
d) Incompliment de les condicions imposades en la concessió de la subvenció.  
Igualment en el cas que les aportacions de les administracions o ens públics o privats superen el cost total de l'activitat que s'ha de realitzar, quan la subvenció principal siga de la Generalitat Valenciana es reintegrarà l'excés obtingut sobre el cost de l'activitat realitzada.  
Tretze. Publicitat  
La concessió o denegació de les subvencions o ajudes es notificarà individualment a cada sol·licitant, sense perjudici de la publicació en el Diari Oficial de la Generalitat Valenciana.  
ANNEX II  
Sol·licitud  
..., DNI/NIF..., com a president/a de l'associació de dones...; amb domicili a..., número..., codi postal..., localitat..., inscrita en el registre públic d'associacions amb el número...,  
EXPOSE:  
Que segons l'ordre de la Conselleria de Cultura de data..., per la qual dicta normes per a la concessió de subvencions a associacions de la Comunitat Valenciana, aquesta entitat compleix els requisits exigits i s'adjunta la documentació requerida.  
SOL·lICITE:  
Que concediu a l'entitat que represente la quantitat de... pessetes, per a la realització de les activitats que inclou el projecte adjunt.  
..., a ... de ... de 1994  
Segell de l'associació  
Firma del/de la president/a


Còpia Permalink ELI